הוועדה לקידום מעמד האישה, כנסת 17, פרוטוקול מספר 104, 2008-01-23 09:30

עמירה דותן: בוקר טוב, ברוכים הבאים.

עמירה דותן: אתמול היתה יום הולדת לכנסת אז אנחנו מברכים את באיה במהלך השבוע הזה וברכה גדולה מאוד לנציבה הארצית.

עמירה דותן: ציונה, כולנו מאוד מברכים ונושאות עיניים כדי שהכל יהיה כמו שצריך.

עמירה דותן: מונח בפנינו, והייתי רוצה שגם היום כבר נקדם את הענין, אני חושבת שכולנו עבדנו על זה מספיק, נקדם את הנושא, נצביע עליו ונוכל להעביר את זה למליאה, אני לא יודעת כמה זמן יש לנו, וינוגרד, לא וינוגרד, אני רוצה שבכל מקרה נוכל בכנסת הזאת לגמור את הצעת החוק הזאת.

עמירה דותן: זה מגיע ליוזמים שזה נעמת עם המחקר של רובי, אז להיות הכי פרקטיים.

עמירה דותן: אני חושבת שאנחנו נקרא את הנוסחה.

תמי סלע: אני יכולה להגיד כמה דברים שנשארו והכנסתי, שהשתנו וגם שהכנסתי בנוסף לנוסח שהיה.

תמי סלע: ענין אחד שאתמול קיבלתי לגביו תשובה סופית והכנסתי אותו כבר לנוסח, זה משהו שעלה בישיבות קודמות, זה איפה תהיה המינהלת.

תמי סלע: אנחנו מדברים על איזה שהיא מינהלת שתקבע את אמות המידה שלפיהן,

עמירה דותן: אני חשבתי שכולם ישמחו שיש מינהלת, יש כסף, ישמשהו חדש שאפשר להתחדש בו, יש הבטחה של שר האוצר אלי שיהיה כסף, כמו שבני ביקש.

תמי סלע: זה בכל אופן לא משהו שכתוב בחוק עצמו, אחר כך נגיע לתקציב, אבל הסעיף בענין התקציב מבטיח שיהיה סעיף נפרד בתוכנית של המינהלת הזאת, של המענקים, הם לא כותבים בחוק כמה זה יהיה.

טליה לבני: אם קרן אז קרן שתמומן מתקציב המינהלת, המינוח קרן הוא הרבה יותר חופן בחובו תקווה שאכן זה יהיה ממשי.

עמירה דותן: למשרד המשפטים היו המון השגות.

תמי סלע: גם בקרן התקציב יכול להיות קטן וגם במינהלת וההיפך לגבי שניהם, אני חושבת שזה ענין של סיכומים.

טליה לבני: אני הייתי מהמרת שהמינוח קרן הוא מבטיח, קרן של 10,000 שקלים היא מגוחכת וזה לא יהיה.

תמי סלע: הנקודה הראשונה היא איפה זה יהיה ובנוסח הקודם ששלחתי דובר על נציבות שיוויון הזדמנויות בעבודה, התשובה שקיבלתי ממשרד התעשייה המסחר והתעסוקה היא שכן רוצים שיהיה לזה מקום ורוצים לקדם את הענין הזה, אבל במשרד עצמו והמינהלת תהיה עם אותו הרכב, אבל לאו דווקא כחלק מהנציבות ואחר כל נשמע הסברים למה זה לא נכון או עדיף שזה יהיה כך.

תמי סלע: ברגע שזה יהיה וההרכב של המינהלת הוא קבוע בחוק, אני לא רואה פה הבדל משמעותי.

תמי סלע: יש פה משהו שעלה בדיון הקודם, האם אפשר לגבי נציגי ארגוני העובדים ולגבי נציגות או נציגים של ארגוני נשים שתהיה רוטציה, אז הכנסתי פה את הענין הזה.

תמי סלע: יש דבר שצריך להכריע עליו, האם זאת הוראת שעה ואם כן לאיזה תקופה, זה נכון שזה משהו שגם אפשר להכריע לגביו או להמשיך לדון לגביו אחרי הקריאה הראשונה, אבל כבר בשלב הזה צריך, אם זה עולה כהוראת שעה, צריך להכריע לכמה זמן היא תהיה.

תמי סלע: יש הערות שקיבלתי, חלק מהדברים כבר עלו בישיבות קודמות, למשל בענין הרכב המינהלת, היתה הערה של רואת חשבון איריס שטרק שלא הצליחה להגיע גם בגלל שהיא קיבלה את ההודעה בעיתוי קצר מדי, אבל בכל אופן היה לה נראה מאוד חשוב שתהיה הוראה לגבי ייצוג רוב נשי במינהלת, שזה משהו שעלה והועדה כאן לא חשבה שצריך לציין את זה מעבר להוראות הכלליות על ייצוג הולם במגזר הציבורי שחלות גם על המינהלת הזאת כחלק מהמגזר הציבורי, אבל היא רצתה להעיר וזה היה חשוב לה שזה יאמר.

תמי סלע: היתה נקודה על מי המעסיקים שנכללים, פול המעסיקים שיכולים לקבל פה מענקים או אותות הוקרה, עוד הצעה שקיבלנו זה תו איכות, אפשר להכריע גם על זה והכיוון שהסתמן בישיבות הקודמות הוא שלגבי האותות, שהם משהו עם יותר אפקט ציבורי ואיזה שהיא משמעות אחרת, זה יכול להיות גם לגבי מגזר ציבורי וגם לגבי מגזר פרטי, לא צריך להבחין.

תמי סלע: לגבי המענקים הכספיים, אין כל כך טעם להעניק מענקים כספיים למגזר הציבורי, פה יש אולי כלים אחרים, עוד לא הכרענו בזה אבל זאת היתה שאלה שצריך להכריע בה והכנסתי פה איזה שהיא הגדרה של מעסיק במגזר הפרטי וגם פה יש עוד נקודות שצריך ללטש.

תמי סלע: זה הדברים שנשארו להכרעה.

תמי סלע: גם הענין של איזה ועדות יאשרו את אמות המידה, מדובר פה על כך שאמות המידה יקבעו על ידי המינהלת בהתייעצות או באישור של שר התעשייה המסחר והתעסוקה ובאישור של ועדה של הכנסת ויש פה שתי ועדות שהן רלוונטיות, אחת זאת הועדה לקידום מעמד האישה ואחת זאת ועדת העבודה והרווחה שהיא היותר מקצועית לעניינים של שוק העבודה וקידום בעבודה בנושא של נשים, אז צריך להחליט גם בענין הזה.

עמירה דותן: או ועדה משותפת.

תמי סלע: ועדה משותפת זה דבר שמשתדלים להימנע ממנו בגלל שההליך והפרוצדורה זה לא דבר כל כך מוצלח, זה נוטה לעכב וליצור ויכוחים, אז ככל הניתן, זה לא שזה לא קיים, זה קיים אבל פחות מתלהבים מהנושא.

תמי סלע: אז אפשר לקרוא וכל פעם שנגיע לנקודה שהיא דורשת החלטה, אז להחליט בה.

עמירה דותן: הנקודה הראשונה זה המוקמת במשרד התמ"ת.

עמירה דותן: אתמול בשיחה שהיתה לי עם ציונה הבנתי את המסר אבל אני חושבת שכדאי שזה גם יהיה לפרוטוקול וגם אם יש למישהו משהו להעיר על זה אז נעיר על זה וגם התמ"ת, תמ"ת זה יותר מדי רחב לי, אני רוצה משהו יותר מסודר.

ציונה קניג יאיר: אני חושבת שכבר העמדה הובהרה כמו שאמרת בצורה מאוד ברורה לחלק מהמשתתפים בדיון היום.

ציונה קניג יאיר: נציבות שיוויון הזדמנויות בעבודה מוקמת בימים אלה, אני מוניתי לפני חודשיים, התחלתי בתפקיד לפני שלושה שבועות.

טליה לבני: כולנו מאחלים לך בהצלחה.

ציונה קניג יאיר: תודה רבה.

ציונה קניג יאיר: עדיין כמובן אין צוות, אבל אם נלך לצד המהותי של הענין, הנציבות אמורה למגר אפלייה באשר היא.

ציונה קניג יאיר: על רקע מין, גזע, דת, לאום, נטייה מינית, גיל, כל אותם אפליות המפורטות בסעיף 2 לחוק שיוויון הזדמנויות בעבודה.

ציונה קניג יאיר: זה לא ראוי שאחת הפעולות הראשונות שתעשה הנציבות היא תהיה פעולה שמתעסקת אך ורק ברקע מגדרי.

ציונה קניג יאיר: זה לא נכון וזה לא ראוי, זאת ההתנגדות הראשונה ואני הבעתי אותה.

ציונה קניג יאיר: ההתנגדות השניה היא, שהמטרה של הנציבות, המטרה העיקרית היא אכיפת שיוויון הזדמנויות בעבודה.

ציונה קניג יאיר: אנחנו נגיע לאכיפה הזאת בכמה דרכים, הדרך העיקרית היא כמובן תביעות לבתי הדין לעבודה והעלאת המודעות הציבורית.

ציונה קניג יאיר: אני חושבת שפעולה כזאת שהיא מאוד חשובה והקמת קרן או מינהלת, הענקת אותות ופרסים וכל דבר אחר שתרצו לקרוא לזה, זה דבר מאוד חשוב, אבל זה צריך להיות במקום שמיועד לפעול בכיוון הזה ואני חושבת שגוף שמיועד, בטח בתחילת הדרך לאכיפה, משפטית זה לא יהיה המקום הנכון.

ציונה קניג יאיר: שני הנימוקים המהותיים האלה הביאו אותנו למסקנה שצריך לחפש אכסניה אחרת במשרד התמ"ת.

ציונה קניג יאיר: כיוון שהנושא הוא מאוד חשוב והחשיבות שלו מוכרת גם על ידי השר וגם על ידי מנכ"ל המשרד ובשיחות רבות שהיו בימים האחרונים זה נראה כך, הוחלט שזה יהיה ביחידה של בני פפרמן.

ציונה קניג יאיר: יש גם הסכמה ואנחנו נגיע עם משהו אופרטיבי היום, אנחנו לא נגיד מה לא, נגיד מה כן.

עמירה דותן: הוא גם היה פמיניסט גדול בכל הדיונים עד עכשיו.

ציונה קניג יאיר: זאת ההקדמה לענין ואיילת תסביר.

איילת זלדין: בני מתנצל שהוא לא יכול היה לבוא לדיון היום, הוא היה פה בדיונים קודמים וראיתם שהוא מאוד מתלהב מהנושא, הוא מבין, היחידה שלו גם מנהלת את כל המחקרים ולכן אנחנו חושבים שזה ראוי שזה יהיה אצלו.

איילת זלדין: זאת יחידה אופרטיבית, היא מפעילה היום את הנושא ההתאמות של אנשים עם מוגבלויות, הם לא רק יחידה מחקרית הם יחידה שמפעילה תוכניות ובכלל בחיים אני חושבת שטוב שמי שאוהב משהו עושה אותו, אז זה ככה גם נראה.

עמירה דותן: הוא לא נמצא אז נאמר לו שוב מפה שאנחנו זוכרים את כל האמירות שלו במהלך הדיונים ואני מאוד שמחה שמישהו רוצה את הבייבי הזה, זה הרגשה טובה, אחרי ששתי נשים אמרו לו וגבר אומר כן, זאת הרגשה מאוד טובה.

דן אורן: בדיונים הקודמים היתה עו"ד דרין יעקב שהעירה לכם הערות על הנוסח, הנושא עבר אלי ורציתי להעיר בנושא שכבר הוכרע, אבל גם בקשר לאיפה זה יהיה.

דן אורן: כל מה שחברתי ציונה אמרה, כמי שעוסק בהקמת נציבויות למיניהן במשך כמה שנים וכמי שעסק רבות בהקמת נציבות שיוויון הזדמנויות בעבודה, אני חותם על כל מה שציונה אמרה וכיוון שאנחנו רוצים להיות מעשיים ולא להתעכב על המה לא אלא מה כן, לא נראה לי שאני צריך להרחיב על זה את הדיבור.

דן אורן: נראה לי שמבחינת נוסח של חקיקה ומה שמקובל לקבוע בחקיקה, מספיק מה שכתבה פה היועצת המשפטית בגירסה המתוקנת שהמינהלת תהיה במשרד התמ"ת.

דן אורן: אנחנו לפעמים נכנסים ליותר פירוט, לא כל כך מקובל להיכנס לפירוט של מחלקה כזאת או אחרת, אם זאת הכוונה, בחקיקה, ולו מהטעם שהדברים האלה יכולים להשתנות.

דן אורן: הנציבות עצמה, החוק אומר, הנציבות מוקמת במשרד התמ"ת, זאת חובה מאוד ברורה על פי חוק ולא צריך להרחיב על זה.

עמירה דותן: זאת היתה השאלה ששאלתי את היועצת והיא אמרה שלא נהוג לרשום את היחידה הספציפית גם בגלל הדינמיקה של החיים ואני שמחה שאתה אומר כמשרד המשפטים שזה הנוסח הנכון.

דן אורן: עוד דבר שאני יודע שנדון כאן והייתי מציע שבועדה תיוחד עוד תשומת לב לנושא, כידוע לנו הבעיה האקוטית בקשר לשילוב נשים בעבודה היא בעיית תקרת הזכוכית.

דן אורן: שכיום אין כל כך בעיה של השתתפות כשלעצמה בכוח העבודה במשק אבל יש בהחלט תקרת זכוכית.

דן אורן: בכל הרמות העליונות, בין אם זה המגזר הציבורי, מגזר פרטי, כולן יודעות את זה.

דן אורן: יכול להיות שיש עם זה איזה שהיא בעייתיות ואיזה שהוא פיין טיונינג שצריך לעשות אחרי קריאה ראשונה, אבל הייתי מציע שתמצא הדרך למקד או שהדגש יהיה במענקים שינתנו, על מעסיקים שמקדמים נשים ומעלים אותן לדרגות הגבוהות.

עמירה דותן: ניסינו לטפל בנושא הזה.

דן אורן: יש התייחסות מסויימת בנושא של התאמה ובנושא של קידום.

עמירה דותן: אנחנו נגיע לזה.

עמירה דותן: אני רוצה להתמקד בנושא של המקום, אם יש עוד שאלות.

מאיר אסרף: יש לנו הערה לגבי המקום שבו מקימים את המינהלת.

מאיר אסרף: את הקרן, את הכסף אתם יכולים לשים באיזה מקום שתרצו, באיזה משרד שתבחרו, אבל לדעתי ראוי שהמינהלת תוקם ברשות לקידום מעמד האישה במשרד ראש הממשלה.

מאיר אסרף: לא נהוג לנקוב בשם היחידה אז אנקוב במשרד ראש הממשלה.

מאיר אסרף: זה ראוי הן מבחינת האמירה שזהו הגוף המקצועי שאמון על קידום מעמד האישה.

מאיר אסרף: בכל הדיונים שאני השתתפתי של הועדה הזאת אני ראיתי נציגות שלהם וגם עכשיו יש נציגות, וזה ראוי שינתן, מעבר להקמה של הרשות, גם תוכן וזה אחד התכנים שאנחנו רואים לנכון ליצוק לתוך אותה רשות.

מאיר אסרף: אני מכבד מאוד את משרד התמ"ת וגם את רצונם להכניס את הקרן לתוך אחת היחידות שלהם, אבל אני חושב שראוי יותר שמי שיתן את הפרסים ומי שיתן את האותות זה יהיה ראש הממשלה או רשות שנמצאת במשרדו ולא משרד התמ"ת.

מרי חדייר: הרשות לקידום מעמד האישה במשרד ראש הממשלה רואה חשיבות רבה למהלך הזה וההצעה הראשונה כללה את הרשות.

מרי חדייר: משרד ראש הממשלה הוא משרד מטה ואין לו את היכולות לנהל קרן, זה לא שאנחנו לא רצינו את זה ברשות, אלא הנושא של ניהול הקרן הקשה עלינו.

מרי חדייר: זאת היתה הבעיה.

מרי חדייר: מתן אותות הוקרה על ידי ראש הממשלה זה נראה לנו מאוד ראוי, הבעיה היתה שלצידם יש פה מענקים וממשרד ראש הממשלה המנכ"ל הודיע לנו חד משמעית שאין באפשרותנו לנהל קרן.

מרי חדייר: זאת היתה הבעיה, ההגדרה קרן.

טליה לבני: בהצעה המקורית זה היה במשרד ראש הממשלה, אבל במחשבה בדיעבד, המיקום אצל בני פפרמן באגף למחקר וכלכלה במשרד התמ"ת, הוא מיקום מצויין.

טליה לבני: כל המחקרים נעשים על ידי הגוף הזה, הגוף הזה יכול לסייע למינהלת במתן כל הנתונים וכל ההסברים.

טליה לבני: רק הבוקר קראתי את המחקר שלהם בנושא עידוד אימהות חד הוריות, כל מה שנעשה, יש הרבה דברים שבפירוש במחקר שלהם מצביעים מה עדיין צריך לעשות.

טליה לבני: אני הייתי גם מציעה שזה יכנס כחלק מהמטרות אבל בוודאי אם המינהלת היא במצב שהיא צריכה לקבוע, אם לתקופה או אם בצורה מתחלפת, מטרות של עידוד.

טליה לבני: אני חושבת שזה מקום נכון.

תמי סלע: רציתי רק במשפט אחד, מעבר לזה שזה כבר עלה ונדון, שדווקא יש איזה אמירה בזה שמדובר על מדיניות של משרד התעשייה, המסחר והתעסוקה בכלל ולא רק של גוף שעוסק בענייני נשים, שקידום נשים זה איזה שהוא יעד לאומי בכלל של המשרד העוסק בנושא וגם שיש פה איזה פרוייקט מקצועי שהוא ביצועי מאוד וגם מההיבט הזה אני חושבת שזה המקום הנכון.

עמירה דותן: בואו נקרא ואם יש הערות לניסוח או לאמירות.

תמי סלע: סעיף 1 א.

תמי סלע: אומר, מוקמת בזה,

טליה לבני: רק לפני, הרעיון, כשאנחנו אומרים מענקים בנשימה אחת עם אותות הוקרה, זה נראה כמו מתנה עם צ'ק.

טליה לבני: הרעיון היה,

עמירה דותן: אבל עוד לא הגענו לשם.

טליה לבני: אני רוצה להגיד את זה קודם.

טליה לבני: וזה הולך יחד עם המינוח של קרן, עם המינוח של מענקים ואותות הוקרה, הרעיון היה קרן לתמרוץ, מתן תמריצים.

טליה לבני: מתן תמריצים זה לא מענקים.

טליה לבני: משרד התמ"ת יודע יפה מאוד מה ההבדל בין תמריצים למענקים.

טליה לבני: אני חושבת שאנחנו צריכים להכניס את המילה תמרוץ באמצעות,

עמירה דותן: אז בואי בשם, בשם.

עמירה דותן: הצעת חוק, תמרוץ?

עמירה דותן: לא.

טליה לבני: עידוד התאמת מקומות העבודה,

עמירה דותן: בואו נמשיך הלאה.

תמי סלע: מוקמת בזה מינהלת במשרד התעשייה, המסחר והתעסוקה (בחוק זה "המינהלת"), שתפקידה לקבוע אמות מידה ולייעץ בכל הנוגע להענקת מענקים ואותות הוקרה.

תמי סלע: פה אפשר היה לומר נניח, להענקת תמריצים, באמירה הכללית אפשר לעשות דבר כזה, לשם עידוד מעסיקים להתאמת מקום העבודה לנשים ולשילוב וקידום נשים במקום העבודה.

טליה לבני: תמריצים במקום אותות הוקרה.

טליה לבני: תמריצים ומענקים.

עמירה דותן: תמריצים ומענקים לשם עידוד מעסיקים להתאמת מקום העבודה לנשים ולשילוב וקידום נשים במקום העבודה.

דן אורן: צריך להגדיר מה זה תמריצים ומה זה מענקים.

טליה לבני: תמריץ זה דבר שניתן לתקופה מראש, לתקופה מסויימת, אתה מודיע מראש, המינהלת מודיעה השנה מעסיקים אשר יקדמו נשים משכר ממוצע לדרגות בכירות יהיו זכאים לתמריץ חיובי במשך 12 חודשים, כך וכך שקלים.

ציונה קניג יאיר: ניהלנו על זה דיון מאוד ארוך והחלטנו שהבדיקה תהיה בדיעבד לפי קריטריונים שיקבעו ונראה אם המעסיקים אכן עמדו בזה ודיברנו על כל הבעיות שיכולות להיות.

טליה לבני: הבדיקה היא בדיעבד על דבר שהכרזת עליו מראש.

טליה לבני: תמריץ זה משהו שאתה מודיע מראש ואתה אומר, אני אתמרץ אותך, אז תעשה כך וכך.

טליה לבני: אם תעשה כך וכך תקבל כך וכך.

טליה לבני: בדיעבד את בודקת אם הוא אכן עשה.

טליה לבני: אני לא מדברת על מועד התשלום, אני מדברת על מועד ההודעה.

מוטי שפירא: אני מאוד הייתי מציע, אם לא עכשיו אז באיזה שהוא שלב, להתעסק בדיוק בהגדרה של מה זה תמריץ ומה זה מענק ולא משנה מה שיוחלט, כי לדעתי זה הלב של הענין של או שזה יהיה או שזה לא יהיה.

מוטי שפירא: מה זה מענק, בעל העסק מגיע ונותנים לו צ'ק?

מוטי שפירא: זה מענק, הלוואה מטעם המדינה, אני לא רואה פה הגדרות לזה.

מוטי שפירא: לדעתי זה מאוד חשוב.

דן אורן: יש שוני מהותי, אני עיינתי שוב בהצעת החוק המקורית, שם מדובר במענקים.

דן אורן: יכול להיות שמבחינת עמדת הממשלה, כי הרי התמיכה של הממשלה היא בכפוף לתיאום עם משרדי הממשלה ויכול להיות שיש לזה השלכות.

דן אורן: יושב פה חברי ממשרד האוצר, יכול להיות שיש לזה השלכות.

עמירה דותן: לשינוי המילה?

דן אורן: המילה תמריצים היא יותר רחבה, אני יודע מהקשרים אחרים כשהיתה לנו בהצעות חוק המילה תמריצים, האוצר ביקש לצמצם את זה.

דן אורן: פה אני מייצג את המשלה.

דן אורן: לכן מה שהייתי מציע לקריאה ראשונה, להשאיר את הנוסח כמו שהוא, זה לא נושא של מה בכך כפי שאומר אדוני פה.

עמירה דותן: טליה, את מסכימה?

עמירה דותן: כי אנחנו רוצים להתקדם, כי אם לא נתקדם חבל לנו על הזמן.

טליה לבני: או-קי, תמריצים,

עמירה דותן: לא, הוא אומר להשאיר את זה כמו שהוא.

דן אורן: להשאיר את זה כמו שהוא ואפשר אחרי קריאה ראשונה לדון בזה, לבדוק את זה, לא נוח לנו.

עמירה דותן: הבנו את הנקודה, אתה אומר המילה עצמה, כמו שהמילה קרן טומנת בחובה השלכות או הבנות, ולכן כדי לקדם את החקיקה בואו נשאיר את זה כמו שזה, נעשה שיעורי בית לקראת שניה ושלישית, נבין אם יש בזה השלכות לרוחב לעומק וכו', ואז נחליט אם אנחנו מחליפים תמריצים.

דן אורן: נוכל גם להביא עמדה מסודרת.

עמירה דותן: נכון.

עמירה דותן: אבל אנחנו צריכים להבין שזה מה שאנחנו רוצים לעשות כאן.

דן אורן: בסדר גמור.

טליה לבני: דני, מה הצעת, אני לא הבנתי.

טליה לבני: להשאיר את זה תמריצים ומענקים?

דן אורן: לא, להשאיר מענקים.

רובי נתנזון: מדובר פה על לב הענין, ומוטי הגדיר את זה נכון.

רובי נתנזון: השאלה מה רוצים לקדם, אם רוצים לקדם כדי לקדם אז זה בסדר, לעומת המצב הקיים כל קידום הוא מבורך וגם הקמת המינהלת והמענקים יבורכו, אבל הכוונה המקורית היא לפתור שלוש בעיות עיקריות בנושא העסקת נשים בשוק העבודה.

רובי נתנזון: האחת, שיעור ההשתתפות, ושיעור ההשתתפות הוא מאוד נמוך בישראל בהשוואה בינלאומית, קרוב ל-50% וזה לא משתנה לאורך זמן, יש פה במחקר נתונים גם השוואתיים לעומת העולם.

רובי נתנזון: הדבר השני, היקף המשרה, כי ההשתתפות עצמה יכולה להיות גם שעת עבודה בחודש, אבל היקף המישרה הוא גם חשוב וזה קשור לטיפול בילדים וכל השאר והבעיה השלישית זה פערי השכר בין העסקת נשים וגברים שזה נגזרת של גם היקף מישרה ושיעור השתתפות.

רובי נתנזון: אלה המטרות, אלה הדברים שאנחנו רוצים לפתור.

עמירה דותן: ואתה אומר שהמילה תמרוץ היא חזקה יותר?

רובי נתנזון: אני לוקח למשל את הדגם הספרדי שהוכח ששם זה הונהג בצורה מאוד מוצלחת, שם קשרו את התמריץ למעסיקים לתשלומי הביטוח הלאומי לפי קריטריונים של היקף מישרה, גיל, ילדים וכו'.

רובי נתנזון: זה תמריץ במובן המלא של המילה ויש לזה גם השלכות תקציביות, זה משהו עם שיניים, זאת הדרך לפתור את הבעיות שאנחנו מזהים גם בשוק העבודה הישראלי.

רובי נתנזון: מה שמוצע כאן הוא כבר התקדמות מדהימה לעומת המצב הקיים, אבל לא נשלה את עצמנו שזה באמת יפתור את הבעיות שאני העליתי כאן, צריך לבחון את זה יותר לעומק כפי שמוטי אמר, להגדיר בדיוק מה זה התמריץ, זאת החלטה מאוד עקרונית.

עמירה דותן: הדילמה שלי תמיד היא לא מחקרית והיא לא תאורטית.

עמירה דותן: אנחנו רוצים לעשות משהו מעשי, בתוך המעשי בשיתוף עם כל משרדי הממשלה זה הרבה יותר מורכב מאשר לעשות את זה כשאנחנו לא צריכים לתאם את כל הדברים.

עמירה דותן: ולכן הגענו עד הלום, בין היתר, כדי לומר שזה חשוב, הממשלה מצאה לזה מקום, יש כסף מובטח, לפחות בתקופה הזאת, יש מישהו שרוצה לקחת את זה על עצמו ולהראות שאפשר לעשות דברים אחרת, עם שלוש המטרות שדיברת עליהן, ולכן מבחינתי אני לא רוצה לבזבז את הזמן לעשות את זה עוד יותר טוב.

עמירה דותן: אנחנו רק הולכים לקריאה ראשונה כאשר אתם עושים בינתיים בדיקה האם המילה תמריץ היא כל כך מאיימת וכל כך רבת השלכות שהיא קטסטרופלית ואז נוכל ללכת לשניה ושלישית.

דן אורן: כל הנקודה שלנו כעת, כממשלה, היא נקודה פרוצדורלית.

דן אורן: אם יש איזה שהוא נושא שמעלים עכשיו שהוא לא בנוסח והוא לא ענין מהותי, יכול להיות שאין לנו בעיה להסכים, אבל אם, טליה, את מעלה נושא שהוא לדעתי הוא לא ענין של מה בכך וטעון בדיקה, אז בשביל זה יש את הליכי החקיקה.

דן אורן: אנחנו לא אמרנו שלא נבדוק את זה, נבדוק את זה, נבדוק את ההשלכות, אבל לא נראה לנו נכון להסכים לזה בשלב הזה.

עמירה דותן: בואו נתקדם, הבנו, זה שיעורי הבית שלכם.

טליה לבני: בנושא של חד הוריות הלכה הממשלה, התמ"ת, בתמריץ למעסיקים ומענקים לעובדות, היא השתמשה בטרמינולוגיה, כך שאני לא מפחדת מהטרמינולוגיה כי היא ידועה ומוכרת.

טליה לבני: אבל אם אנחנו לא רוצים להכניס מילה חדשה כי הממשלה נבהלת מהמילה תמריץ,

עמירה דותן: אנחנו עוד לא שם, בודקים את זה.

דן אורן: את מתעלמת מהנקודה הפרוצדורלית ונכנסת לדיון מהותי, מחזירה אותנו לדיון מהותי, מה הטעם בזה.

טליה לבני: אני מבקשת להוריד את המילים אותות הוקרה, זה לא היה במקור.

טליה לבני: היה ענין של מענקים.

עמירה דותן: אבל למה לא להרחיב, על זה דיברנו בדיונים הקודמים.

טליה לבני: אותות הוקרה זה כל אחד יכול לעשות פרס, זה מגמד את הנושא, אנחנו מדברים על מענקים, זה ברור שאנחנו מדברים על דבר כספי, אותות הוקרה זה תעודה, זה מגמד את הנושא.

טליה לבני: אני הייתי משאירה את המילה מענקים.

עמירה דותן: זה נורא חבל שאת חושבת שאותות הוקרה זה מגמד את הנושא.

טליה לבני: אפשר לעשות את זה, עושים את זה, כל ארגון עושה את זה.

עמירה דותן: אנחנו דיברנו על זה בדיונים הקודמים והיתה נציגות של נעמת ואני חושבת שכולם השתכנעו ונעמת הבטיחה לבחון את הנושא של תווי איכות ודברים מהסוג הזה, רצינו פה לעלות מדרגה ולא לרדת מדרגה.

עמירה דותן: יש לנו עוד קריאה שניה ושלישית, הדרך עוד ארוכה, נחליט גם לגבי תימרוץ, אתם תראו אם זה כל כך נורא ואנחנו נחליט לגבי תעודות ההוקרה.

גלי עציון: שתי הערות לנוסח לסעיף א.

גלי עציון: אני הייתי קוראת לזה מינהלת קידום ושילוב נשים בעבודה, לא סתם מינהלת.

גלי עציון: והתאמת מקום העבודה להורות ושילוב וקידום נשים בעבודה, כי אחד החסמים הקשים של נשים זה הורות.

עמירה דותן: אנחנו דיברנו על זה ולא כל כך הסכמנו על הנושא הזה.

עמירה דותן: הנקודה הראשונה שלך היא מאוד נכונה.

גלי עציון: התאמה של מקום העבודה לנשים אין לזה משמעות, המשמעות היחידה זה התאמת מקום העבודה לאימהות.

דן אורן: אני מסכים איתך אבל זה לא נוסח, זה מהות.

עמירה דותן: אני לא בטוחה שדווקא לאימהות או להורות.

ציונה קניג יאיר: אנחנו הרי באמות המידה נקבע את הקריטריונים שלפיהם אנחנו ניתן את המענקים, אז נראה לי שזה לא נכון עכשיו להיכנס לזה.

עמירה דותן: נכון, הורות לא, אבל השם בהחלט מקובל עלי ושינינו.

עמירה דותן: נקרא לזה מינהלת קידום ושילוב נשים בעבודה, זה בהחלט נכון.

עמירה דותן: בואו נמשיך ל-ב.

איילת זלדין: יש לי הערה ל-א.

איילת זלדין: אני לא יודעת אם המילה קידום נשים זה מספיק חזק, בעקבות הדברים שדן אמר.

איילת זלדין: אני חושבת אולי קידום נשים בעמדות ניהול או משהו יותר חזק.

עמירה דותן: יש הגדרה אחר כך.

מאיר אסרף: אני חושב שכן נכון להוסיף בשלב זה את המילה תמריץ.

מאיר אסרף: אם למשרדי הממשלה תהיה התנגדות אחרי שהם יעברו על הנוסח הם יוכלו להוריד את זה בקריאה השניה והשלישית.

עמירה דותן: לא כך מחוקק חוק בישראל.

מאיר אסרף: ידוע לי גבירתי.

עמירה דותן: אז חבל על הזמן.

מאיר אסרף: אני רואה את תכליתו של החוק והתכלית היא לשווק למשק הישראלי שכדאי ונכון לעודד התאמת מקומות עבודה לנשים וזה לא משווק כשמדובר על מענק שיכול להיות 10,000 שקלים או אות הוקרה.

עמירה דותן: אם נכתוב תמריץ וזה לא על דעת משרדי הממשלה, תהיה התגייסות לקואליציה לא לחתום.

עמירה דותן: מה גם שהם לא נגד, הם רוצים לבדוק את זה ויכול להיות שהכל יהיה בסדר.

רובי נתנזון: אם את מכניסה ומורידים להחזיר זה יהיה מאוד קשה.

טליה לבני: עדיף לרוץ קדימה ולהעביר, זאת המטרה.

עמירה דותן: בדיוק, בינתיים הם בודקים את המילה תמריץ.

תמי סלע: ב.

תמי סלע: המינהלת תמנה 11 חברים שימנה שר התעשייה, המסחר והתעסוקה ואלה הם: שופטת בדימוס של בית הדין הארצי לעבודה והיא תהיה יושבת ראש המינהלת, נציג נציבות שיוויון הזדמנויות בעבודה, נציג הרשות לקידום מעמד האישה, נציג משרד האוצר, נציג משרד התעשייה, המסחר והתעסוקה, אני פה הכנסתי שאלה, האם לאור זה שהשר ממנה את כולם ויש נציב אז האם צריך שניים, זאת שאלה.

תמי סלע: שתי נציגות של ארגונים העוסקים בקידום נשים, פה הוספתי את הענין של הרוטציה, שהשר רשאי למנות ארבע נציגות שיכהנו לסירוגין כחברות במינהלת לתקופות שיקבע השר, נציג ארגון עובדים, כנ"ל, שני נציגים, נציג ארגון מעסיקים, שני אנשי אקדמיה בעלי מומחיות בתחום המגדר ובנושא קידום נשים בעבודה.

מוטי שפירא: רק הערה אחת, אני רוצה להעיר לגבי המעסיקים.

מוטי שפירא: אני מנכ"ל לה"ב, לשכת ארגוני העצמאים, זה גוף שמונה 130 אלף מעסיקים.

עמירה דותן: מזל טוב, אני לא מכירה אותך בכובע הזה.

מוטי שפירא: באשר לארגוני למעסיקים, אני רוצה לתת פה איזה נקודת מבט קטנה ובזה אני מסיים את חלקי בחלק הזה.

מוטי שפירא: יש המון מעסיקים בסקטור הקטן והבינוני שהמון נשים עובדות שם.

מוטי שפירא: אני גם בתור סמנכ"ל של משרד ממשלתי גדול בעברי, במשרדי הממשלה יש יחסית נתח נכבד של נשים וזה נכון, מצד שני יש את המצב ההפוך של מאות ואלפי נשים שעובדות בצורה מחפירה בענפי התקשורת כפרילנסריות, אני לא רוצה להיכנס פה לענין הזה, זה נושא שלדעתי צריך לטפל בו בעתיד ממש בקרוב.

מוטי שפירא: המגזר של העסקים הקטנים והבינוניים מעסיק המון נשים, ויש פה פוטנציאל לקלוט המון נשים, ממשרדי רואי חשבון ועורכי דין ועד חנות קטנה, שלא לדבר על ענף ההסעדה וכך הלאה.

מוטי שפירא: כשמדברים כאן

מוטי שפירא: על מעסיקים חייבים לתת את הדעת על הסקטור, על הסיגמנט הזה בכלכלה כי שם יש פוטנציאל עצום גם להעסקת נשים וגם לאי אפליית נשים.

מוטי שפירא: מה שאני מציע, לדון עם משרד התמ"ת, לפי דעתי חייבת להיות פה גם רשות לעסקים קטנים, גם כסימבול, בזה שאנחנו רואים את המהלך הזה, שהמהלך מתבצע גם מול מעסיקים קטנים ובינוניים והרשות לעסקים קטנים יש לה אפשרות והיא בתוך משרד התמ"ת.

מוטי שפירא: זה דבר אחד.

מוטי שפירא: דבר שני שאני מציע כאן לחשיבה כללית, אני לא אומר את זה בתהליך החקיקה כרגע, חשיבה כללית, את הסיגמנט הזה של מעסיקים קטנים ובינוניים לא לשכוח אותו, יש לו פוטנציאל עצום גם לשלילה לגבי נשים וגם לחיוב לגבי נשים.

מוטי שפירא: במדינת ישראל יש כ-415 אלף מעסיקים קטנים ובינוניים שמעסיקים בממוצע 2-3 עובדים, מעסיקים כמעט מליון עובדים.

עמירה דותן: אני חושבת שזה בקריטריונים.

איילת זלדין: נציג משרד התמ"ת יכול למנות נציג מהרשות לעסקים קטנים.

עמירה דותן: בחשיבה לגבי הקריטריונים שדיברנו עליהם, כי הרי אין נציגות לכל 415 אלף המעסיקים האלה, הם מפוזרים, אבל בקריטריונים צריך לקחת בחשבון את התפתחות המשק, ואם המשק בשנים הקרובות או הנוכחיות הוא כזה, המיפוי של העסקים הוא כזה, צריכים בתוך הקריטריונים להכניס את הנושא הזה.

מוטי שפירא: אחרת המהלך הזה עוד פעם ילך ל"טבע" וכו'.

עמירה דותן: אנחנו גם נכתוב את זה בדברי ההסבר כדי שהדברים האלה יכנסו בתוך דברי ההסבר.

גלי עציון: גם את זה וגם דוגמאות לקריטריונים שעמדו בפני המחוקק כדי שזה יתן רעיון.

עמירה דותן: את שתי ההערות נכניס לדברי ההסבר ואז זה יהיה בגוף החוק.

תמי סלע: יש לי פה הערה, חשבתי שאולי כמו בגופים אחרים שמקימים, כדאי שתהיה הודעה על מינוי המינהלת וההרכב שלה ברשומות ובאתר.

עמירה דותן: נכון.

עמירה דותן: בוודאי.

איילת זלדין: הנוסח של 5 לא משתנה אם ככה.

תמי סלע: לא.

תמי סלע: הודעה על מינוי המינהלת, אני מוסיפה, ועל הרכבה יפורסם ברשומות ובאתר משרד התעשייה, המסחר והתעסוקה באינטרנט.

איילת זלדין: לא ברשומות.

עמירה דותן: למה לא?

איילת זלדין: זה מסובך מול משרד המשפטים כל פעם, לפרסם את זה באתר.

עמירה דותן: לא, אנחנו צריכים לתת לזה פרסום פורמאלי.

עמירה דותן: כדאי שיהיה הד ציבורי וכדאי שידעו את זה.

איילת זלדין: אפשר לפרסם את זה אבל לא ברשומות, זה מעכב.

עמירה דותן: איך נוודא שיהיה הד ציבורי?

תמי סלע: גם ככה רשומות זה לא משהו שאנשים קוראים, זה יותר בצד הפורמאלי.

עמירה דותן: איך מוודאים שיהיה לזה הד?

דן אורן: מה שנהוג לקבוע, מה שאנחנו רואים לנגד עינינו בעידן הטכנולוגי, שהדבר יפורסם באתר האינטרנט, זה לקבוע שהשר יפרסם בדרך שיקבע.

דן אורן: אם רוצים פה איזה שהיא פשרה שעל הקמת המינהלת זה יהיה ברשומות,

איילת זלדין: לא, אם אני מפרסמת פעם אחת ברשומות כל שינוי אני צריכה לעשות ברשומות.

דן אורן: אני לא בטוח.

עמירה דותן: אז תבדוק את זה בבקשה.

טליה לבני: המינהלת עם המבנה שלה ברשומות ואחר כך את האיוש לא צריך.

תמי סלע: שיהיה רק באתר.

עמירה דותן: באתר, אומרת היועצת המשפטי, או-קי.

טליה לבני: יש לי בעיה אחת משפטית ואני לא יודעת איפה לשים אותה.

טליה לבני: ברור שהחוק הזה לא חל על, לצורך החוק הזה חברות כוח אדם אינן בגדר מעסיק, זה צריך להיות ברור וצריכים למצוא את המקום להבהיר את זה.

טליה לבני: הם מקור הבעיה ובשום פנים הם לא יכולים להיות, אם הם יקבלו אות, אנחנו יכולים ללכת הביתה.

עמירה דותן: בואו נראה איך אנחנו מטפלים בזה.

גלי עציון: צריך לעשות את זה בצורה זהירה.

עמירה דותן: היועצת המשפטית של הועדה רשמה את זה.

טליה לבני: אני מבקשת את זה רק למחשבה כדי שזה לא ישכח.

עמירה דותן: תמי רשמה לה את זה.

תמי סלע: ג.

תמי סלע: המינהלת תקבע את סדרי דיוניה ועבודתה ככל שיקבעו בחוק זה.

תמי סלע: יש פה הגדרות, בחוק זה, התאמה, לרבות התאמת מקום העבודה, דרישות התפקיד, שעות העבודה, נהלי העבודה, הכשרה מקצועית והדרכה.

תמי סלע: שילוב וקידום נשים בעבודה, שילוב וקידום נשים בעבודה תוך מתן עדיפות לשילוב וקידום נשים בדרגות בכירות ובעמדות ניהול, שילוב וקידום נשים מקבוצות אוכלוסיה המתקשות להשתלב במקומות עבודה.

תמי סלע: זה שני הכיוונים שעלו באמות המידה.

עמירה דותן: זה מה שתיקנו בדיונים הקודמים.

תמי סלע: נשים שחזרו מחופשת לידה ושהיו מובטלות תקופה וכל מיני אוכלוסיות, וגם עמדות בכירות.

גלי עציון: בהתאמה, זה שוב חוזר להערה הקודמת, התאמה למה?

גלי עציון: יש פה לרבות התאמת מקום העבודה.

גלי עציון: אם אנחנו לא מכניסים את המטרה אז ההתאמה נשארת קצת תלויה באוויר.

תמי סלע: התאמה מופיע בחוק בהקשר של התאמת מקום העבודה לנשים, פה היו הערות להורות, אחר כך התאמה זה יותר רחב.

טליה לבני: אני לא הייתי רוצה שזה יגמר במבנה של שירותים.

תמי סלע: זה באמות המידה הרי.

טליה לבני: זה עלול להיגמר במבנה, שיהיה מבנה שירותים יותר גדול לנשים והוא יצטרך לקבל על זה אות.

טליה לבני: לא לזה אנחנו מתכוונים.

עמירה דותן: אז מה אתן מציעות?

טליה לבני: אולי פה התאמה בכל אופן התאמה לאימהות, או להורות, פה אולי כן להכניס את זה.

מאיר אסרף: אפשר להשתמש בקריטריון של תנאי שכר.

מאיר אסרף: הקריטריון הזה מתחלק לכמה תת קריטריונים, אחד מהם זה השוואה של שכר בין נשים לגברים בכל הארגון וגם בדרגה מסויימת, אני מציע להוסיף להגדרת התאמה את המילה תנאי שכר.

מאיר אסרף: מקום עבודה, תנאי שכר, דרישות תפקיד, שעות עבודה, נהלי עבודה.

גלי עציון: זה מתאים לשילוב וקידום.

מאיר אסרף: תנאי שכר, כשאני נוקב בתנאי שכר אז אני אומר שמקום עבודה שמפלה לרעה נשים,

טליה לבני: התאמה להורות, פה כן יש מקום להכניס.

טליה לבני: לרבות התאמה להורות.

עמירה דותן: לרבות.

טליה לבני: כן, כי כתוב, התאמה, לרבות התאמת מקום העבודה להורות, כי בקטע הזה יש דרישות של צרכים בהתאמה.

טליה לבני: התאמה של שעות עבודה ודברים כאלה.

טליה לבני: עם זה אפשר להסתדר.

עמירה דותן: פה לרבות, או-קי.

עמירה דותן: לרבות להורות.

טליה לבני: כתוב התאמה, לרבות התאמת מקום העבודה להורות, דרישות התפקיד.

עמירה דותן: לרבות להורות, בסדר.

עמירה דותן: תיכף נראה איך נכתוב את זה.

טליה לבני: לרבות התאמת מקום העבודה להורות, דרישות התפקיד, שעות העבודה, נהלי העבודה, כי ברור שההתאמה היא יותר בקטע של הורות ולא רק שירותים.

רובי נתנזון: אני הייתי מדבר באופן מפורש על תנאי העסקה לרבות שכר ותנאים סוציאליים, כלומר להגדיר את זה במכלול.

רובי נתנזון: כי שכר זה מרכיב אחד, עלות העבודה כולל גם את התנאים הסוציאליים וכו'.

עמירה דותן: אני מאוד בעד.

רובי נתנזון: עוד שתי הערות.

רובי נתנזון: חסר לי פה את המרכיב של,

עמירה דותן: בוא נגמור את הנקודה הזאת, בוא נראה אם אנחנו יכולים להכניס אותה.

גלי עציון: לדעתי בשילוב וקידום נשים בעבודה.

תמי סלע: אני מתקשה לראות איך מכניסים את זה בצורה ספציפית ולא באמות המידה, קצת קשה לי לראות איך כותבים דווקא תנאי שכר.

תמי סלע: יש המון דברים.

גלי עציון: אם את מכניסה פה גם את הלרבות, אם את מכניסה לרבות גם בשילוב וקידום אז את נותנת אמות מידה שהם דוגמה והם לא רשימה.

תמי סלע: אני יכולה לכתוב בשילוב וקידום נשים בעבודה לרבות, אבל להכניס תנאי שכר סתם ככה.

עמירה דותן: היה לנתנזון ניסוח טוב.

רובי נתנזון: יש לי עוד הערה, ההערה השניה, זה משתלב עם זה, הרי הבעיה מצוייה באלה שנמצאות במישרות חלקיות, לכן תנאי ההעסקה גם של אלה שנמצאות במישרות חלקיות חייבות גם בנושא של הנילוות להשתוות לאלה שנמצאות במישרות מלאות, שם זה גם יוצר את הפערים בשכר, זה נורא חשוב לציין את זה.

עמירה דותן: השאלה איך נכניס את כל זה, זה מילים שאנחנו צריכים לתרגם לשפת חוק.

עמירה דותן: אני מודה לך על ההערות, השאלה איך אנחנו מתרגמים את זה.

רובי נתנזון: הערה סמנטית חשובה, שילוב וקידום נשים לדרגות, כי בדרגות זה כאילו לקדם אותם כשהם כבר בתוך הדרגות הבכירות.

רובי נתנזון: לדרגות בכירות.

טליה לבני: השאלה אם אפשר להוסיף פה סעיף קטן 3, לענין מה שהיה לנו שם, הגדלת היקף המישרות ממשרות חלקיות למלאות.

תמי סלע: אני חשבתי על משהו, זה מאוד ספציפי, להגיד שיפור תנאי ההעסקה והשכר של נשים.

טליה לבני: לא, לא הייתי אומרת.

תמי סלע: זה יכול להיות גם הגדלת מישרות וגם דברים אחרים.

טליה לבני: במחקרים של בני פפרמן ישנם נתונים שמצביעים על כך שדווקא נשים מעוניינות לעבור למישרות מלאות, אבל המעסיקים לא רוצים את זה.

טליה לבני: אני לא יודעת אם זה דווקא אימהות, שם היה מדובר לגבי אימהות, אבל הם מעדיפים להעסיק במישרות חלקיות.

טליה לבני: לכן בקטע הזה של מעבר ממשרה חלקית או הגדלת מישרה ממשרה חלקית למישרה מלאה, צריך להיות נושא שניתן לו גם דגש וגם תימרוץ כי זה חלק מהבעיה.

טליה לבני: רובי הציג את זה כחלק מהבעיה, במחקר רואים שזה חלק מהבעיה, מחקרים אחרים תומכים בזה, זה צריך בהחלט להיות אחת המטרות.

טליה לבני: יש לנו במדינה היום למעלה מ-400 אלף נשים שדפוס ההעסקה שלהם קובע במישרה חלקית וזה נשאר לאורך זמן.

טליה לבני: בקטע הזה צריך לעשות משהו, זה מספיק חשוב על מנת שזה יכלל.

עמירה דותן: בואו נקשיב רגע ליועצת המשפטית שלנו, סעיף ג.

תמי סלע: אולי בהתאמה נאמר בסוף, לנשים בכלל ולרבות בפרט.

תמי סלע: ב-א בהתאמה בסוף להוסיף, לנשים בכלל ולהורות בפרט.

תמי סלע: זה כל הדברים, זה גם מקום העבודה, דרישות התפקיד, שעות העבודה.

תמי סלע: בשילוב וקידום נשים בעבודה, הייתי כותבת בהתחלה לרבות, שילוב וקידום נשים וכו', ומוסיפה פיסקה 3, שיפור תנאי ההעסקה והיקף ההעסקה של נשים, ככותרת.

עמירה דותן: ובדברי ההסבר להסביר את מה שרובי אמר.

עמירה דותן: אנחנו ב-2.

תמי סלע: פה זה הפירוט.

תמי סלע: במטרה לטפח מודעות ציבורית, להביא לשינוי התרבות העיסקית, לעודד התאמה של מקומות העבודה ושל נהלי העבודה להורות ולנשים ולעודד קידום ושילוב נשים במקומות עבודה.

תמי סלע: יעניק משרד התעשייה, המסחר והתעסוקה מענקים ואותות הוקרה למעסיקים כמפורט בחוק זה.

תמי סלע: אותות הוקרה, כאמור בסעיף קטן א, יוענקו אחת לשנה למעסיקים אשר הוכיחו כי במקום העבודה שלהם קיימת התאמה לנשים וכי קיים שילוב וקידום של נשים במקום העבודה והכל בהתאם לאמות מידה שנקבעו לפי סעיף 3.

תמי סלע: ב-ג מדובר על המענקים, כשפה הרעיון הוא, אם תחליטו, רק למגזר הפרטי.

תמי סלע: יוענקו אחת לשנה למעסיקים במגזר הפרטי, וזה זהה בהמשך.

תמי סלע: לענין סעיף קטן זה, מעסיק, זה בדיקה של שנה של מה נעשה, לפי הקריטריונים.

טליה לבני: דיברנו קודם על תימרוץ, תימרוץ זה הודעה, השאלה היא מה אתה קובע ומתי אתה משלם.

טליה לבני: אני לא בטוחה שצריך דווקא להגביל את זה לאחת לשנה.

רובי נתנזון: צריך לנקז את זה מינהלית, אתה לא יכול לבוא עם משהו מינהלי שהוא לא מנוקז.

איילת זלדין: לא צריך לכתוב את זה בכלל, לא חייבים.

תמי סלע: מעסיק במגזר הפרטי, הכנסתי, כל מעסיק שאינו ממשלת ישראל, רשות מקומית, תאגיד שהוקם לפי חוק, גוף שנמצא, השאלה אם רוצים חברות ממשלתיות וחברות בת ממשלתיות שהן לא דווקא בעלות מלאה, שהן משהו באמצע, אם רוצים שהנושא של המענקים יחול גם עליהן.

עמירה דותן: מה אומר שוק העבודה, חשוב לי מה אומר שוק העבודה.

טליה לבני: שוק העבודה אומר שהבעיות קיימות גם במגזר הציבורי ולכן השאלה היא, אסור להחריג את המגזר הציבורי ולומר שהמגזר הציבורי או חברות ממשלתיות וכו' לא יכללו במסגרת,

עמירה דותן: היתה של בני בפעם שעברה.

עמירה דותן: אני רק רוצה לשים את זה על השולחן כי בני לא נמצא כאן, זאת היתה ההערה של בני בדיונים הקודמים.

דן אורן: צריך להסתכל על כל התמונה.

דן אורן: כעיקרון חוקי העבודה השונים, החוקים השונים חלים על המדינה, יש הוראה מבחינה משפטית, הוראה ישנה, פקודה מנדטורית שאומרת שאם רוצים שחובה תחול על המדינה היא תחול, אבל זאת הוראה שניתן לפרש אותה בדרך הצמצום ובדרך כלל מקובל להנהיג את הכל על כולם.

דן אורן: בנושא הזה צריך להסתכל בכל התמונה.

דן אורן: כאשר מדובר בנושא של קידום נשים ובכלל העדפה מתקנת וייצוג הולם לנשים, אז מה שמקובל, כמעט ללא חריג, כאשר אנחנו מדברים על חובת העדפה מתקנת וייצוג הולם, להתמקד במגזר הציבורי.

דן אורן: לכן חוק שיווי זכויות האישה יש בו חובת ייצוג הולם לנשים שזה אחד מהחוקים שהם במנדט של נציבות שיוויון הזדמנויות בעבודה, היום יש כבר כלים לאכיפה ובכוונת מתכוון אין חובת ייצוג הולם לגבי נשים ולגבי המגזר הפרטי.

דן אורן: אז זה איזה שהוא פור שיש לגבי המגזר הציבורי.

דן אורן: זה לא הגיוני ולא כל כך מסתדר עם עקרונות של משפט ציבורי שמשרד משלתי יעניק למשרד ממשלתי אחר, אז יש אולי בשוליים שאלות של אולי משרד משלתי לרשות מקומית, אבל שוב, לגבי רשות מקומית יש נורמות אחרות ואי אפשר להתעלם מזה.

דן אורן: אם עושים השוואה, אבל לזה התייחסתי.

דן אורן: הארגונים יכולים לפנות לבתי משפט על יצוג הולם.

רובי נתנזון: אי אפשר להגיד את זה בצורה גורפת, צריך למפות את זה.

רובי נתנזון: יש בסקטור הציבורי עשרות צורות של תאגידים וארגונים והעסקה.

רובי נתנזון: במשרד ממשלתי בקרב עובדי המדינה אולי זה נכון, אבל יש גם למשל רשות הדואר או חברות בבעלות ממשלתית, הן חברות ממשלתיות אמנם אבל מתנהלות כמשק תקציבי סגור.

דן אורן: יש להם חובת ייצוג הולם.

עמירה דותן: יש פה הצעה של תמי.

עמירה דותן: אם אנחנו גומרים את כל הענין עד תאגיד שהוקם לפי חוק, נקודה, כל השאר אנחנו מוחקים.

דן אורן: אפשר לעשות כפי שהצעתי, הרי יש הגדרה של גוף ציבורי בחוק שיווי זכויות האישה.

טליה לבני: אבל שם זה נכנס משרדי ממשלה.

תמי סלע: לא, החובה חלה גם על חברות ממשלתיות, זה לא אומר שהמענקים האלה המשמעות שלהם או ההשפעה שלהם, היכולת לתמרץ דווקא לגבי חברות ממשלתיות וחברות בת זה כן יכול להיות משמעותי.

דן אורן: מבחינת עמדת ממשלה אני לא יכול לתת עמדת ממשלה בנושא.

דן אורן: אני הייתי מציע חלוקה מאוד ברורה.

דן אורן: גוף ציבורי יש לו חובת ייצוג הולם, גוף ציבורי לפי חוק שיווי זכויות האישה וכל השאר זה החוק הזה.

דן אורן: אבל אם רוצים איזה שהיא חפיפה צריך לדעת שיכול להיות מצב, למשל, שיש איזה שהיא חברה עירונית או יש איזה חברה ממשלתית שיהיה גם חובת ייצוג הולם וגם החוק הזה, צריך לדעת למה הולכים.

דן אורן: אנחנו כמשלה נצטרך לחשוב על זה.

טליה לבני: המצב במדינה זה שהיא הפכה להיות מעסיק מאוד לא נאור.

טליה לבני: היא מעסיקה הרבה מאוד עובדות באמצעות חברות כוח אדם בצורה של שעתיות, במישרות חלקיות, בשירות המדינה שזה מקום עבודה של 70% נשים, אנחנו לא רואים נשים בתפקידים בכירים, יש לנו שם אחוז מאוד מצומצם, המגזר הציבורי לא מוביל בכיוון של שינוי, הוא בדיוק מוביל תהליך רגרסיבי מאוד.

טליה לבני: המגזר הציבורי לא מקיים, וזה לא רק ייצוג הולם, זה לא ייצוג הולם.

טליה לבני: מבחינת הלוגיקה אתה אומר לתת תמריץ או עידוד ממשרד ממשלתי, מתקציב המדינה למשרד ממשלתי, כאילו לכאורה זה לא הגיוני, הגיוני ביותר.

יאיר זילברשטיין: זה לא אפשרי אפילו מבחינת חוק התקציב.

עמירה דותן: אנחנו סוטים למקומות אחרים.

עמירה דותן: דווקא אתם כרשות למעמד האישה אם יש חוק כזה צריכים לקבוע אם מה שטליה אומרת ואתם צריכים כגוף מטה מקצועי לעשות מחקר ולעשות מיפוי כזה ולהגיד את האמירה הכי חשובה שיכולה להיות.

עמירה דותן: שהמגזר הציבורי הפך להיות למשהו רגרסיבי.

עמירה דותן: זה שזה ידוע זה לא עוזר לי.

מרי חדייר: למרות החקיקה של ייצוג הולם זה לא קורה בשטח.

עמירה דותן: אז אתם צריכים לצעוק.

מרי חדייר: אנחנו צועקות.

טליה לבני: הייתי קובעת שהמענקים ילכו לאותה מחלקת, עומד לי על הלשון לומר לועד העובדים, אבל הייתי אומרת משאבי אנוש וועד העובדים לפעילות הדרכה לקידום נשים למטרות האלה.

טליה לבני: לפעילות הכשרה והדרכה לנושאים האלה.

טליה לבני: לא איכפת לי לאן, אם זה ילך למשרד הממשלתי וילך למטרה מוגדרת, לא איכפת לי למי, שזה ילך לאגף משאבי אנוש, כסף באגף משאבי אנוש במשרד האוצר, נניח תאורטית, למטרה הזאת.

עמירה דותן: זה לא החוק הזה, אני חושבת שהחוק הזה אנחנו רוצים לראות אותו מיושם בצורה אחרת.

טליה לבני: גם וגם.

טליה לבני: אם נניח משרד משלתי, את פתאום תראי שבמשרד ממשלתי ישלך במקום,

עמירה דותן: אני מרגישה עם זה מאוד גרוע, אני מוכרחה לומר לך, כי אני רואה איך הדברים הולכים.

עמירה דותן: אל תשכחו שלמשל במשרד התמ"ת התקנות שיש בשנים האחרונות, שאני מאוד מברכת עליהם, של עבודה מהבית, המשרד שיודע איפה הוא צריך להשקיע מבחינות פוליטיות, יודע לעשות את זה.

עמירה דותן: ולא צריך חוקים ולא צריך דברים אחרים.

עמירה דותן: אני מורידה את הכובע על תקנת מסלול תעסוקה, אני במקרה הגעתי אליו דרך העיסוק שלי בבדואים,

טליה לבני: אמירה זה תוכנית.

עמירה דותן: לא, זה שנים כבר נותן כסף.

עמירה דותן: שלוש שנים.

טליה לבני: אבל זה החלטת ממשלה, זה לא חקיקה.

עמירה דותן: לכן אני אומרת, כאשר משרד ממשלתי או שר רוצה, הדברים מתקיימים גם בלי חוק ובלי שום דבר, יש דרכים יוצאות מן הכלל ליישום ואני מברכת, שלא יובן לא נכון, אני מברכת על הרעיון של תעסוקת נשים חרדיות ועל היכולת של להביא את העבודה אליהן הביתה.

עמירה דותן: אני רק אומרת שלולא עסקתי בנושא הבדואיות ורציתי לעשות אותו דבר לבדואיות, לא הייתי יודעת גם על זה.

עמירה דותן: אנחנו פה צריכים להיות טיפה יותר מתוחכמים מאשר השוטף ולכן אני מרגישה מאוד לא טוב לתת עוד יכולת למשרד משלתי שכאשר הוא רוצה הוא יודע לעשות את זה גם בלעדי וכשהוא לא רוצה הוא לא יעשה את זה גם ככה.

עמירה דותן: כשהוא רוצה הוא יודע לעשות את זה גם בלעדי ואני רוצה את החוק הזה במקום שבו,

טליה לבני: אבל איך תעשי שירצה?

עמירה דותן: יש לנו את הגברת ממעמד האישה, לדעתי זה תפקידה.

טליה לבני: היא לא מסוגלת.

מרי חדייר: אנחנו בדקנו, זה קיים כבר יותר מעשור.

עמירה דותן: אם שר האוצר יתן להם תמריץ הם יעשו את זה.

עמירה דותן: מה שעשינו בחוק הקודם ובחוק הקודם זה שיניים בשבילכם.

מרי חדייר: נכון.

עמירה דותן: אלה השיניים, ברגע שלא רוצים שינים אין מה לעשות.

עמירה דותן: אנחנו לא יכולים להגיד שלא רואים ולא שומעים וגם נחמדים, אז זאת המציאות, המציאות היא שבלי שיניים לא עושים שום דבר והחוק הזה אני רוצה שהוא יתן שיניים למי שיהיה לו את השוט הזה.

עמירה דותן: ובשוט הזה אני לא רוצה לתת, אני לא יכולה אפילו לומר את זה במילים, אבל זה נראה לי בבטן לא נכון לעשות את זה בתוך משרדי הממשלה.

עמירה דותן: אנחנו עושים נקודה אחרי שהוקם לפי חוק וממשיכים ל-ד.

איילת זלדין: זה אומר שחברות ממשלתיות,

תמי סלע: זאת הנקודה שאפשר להמשיך לדון בה אחרי קריאה ראשונה, אבל תחשבו, כרגע חברות ממשלתיות נחשבות לצורך החוק הזה כמעסיק פרטי.

תמי סלע: אני קוראת את ד.

תמי סלע: משרד התעשייה, המסחר והתעסוקה רשאי לשלול מעסיק אות הוקרה, שניתן כאמור בסעיף קטן ב.

תמי סלע: ימצא שלא היתה הצדקה לתיתו,

עמירה דותן: זאת התוספת של היועצת המשפטית של נעמת.

תמי סלע: או שחל שינוי בנסיבות אשר מצדיק את שלילתו, פה בסעיף הזה הייתי מכניסה, אם הועדה רוצה, את הענין של מעסיק זולת קבלן כוח אדם כהגדרתו בחוק העסקת עובדים על ידי קבלני כוח אדם.

תמי סלע: זה צריך להיות בסעיף הזה שמדבר על המעסיקים.

דן אורן: מה שמוצע פה זה להוציא ענף שלם של מעסיקים.

דן אורן: יש פה בעיה כמעט חוקתית, אנחנו כמשרד ממשלתי מאוד נזהרים בלהניף את הדגל החוקתי ולהגיד זה לא חוקתי וזה לא חוקתי, אבל מבלי להיכנס לדיון חוקתי, החקיקה צריכה להיות שיוויונית.

דן אורן: אנחנו ערים למה שטליה אומרת, שהמחקרים מלמדים על כך שבצורת העסקה של עובדים ועובדות באמצעות קבלני כוח אדם וגם באמצעות קבלני שירותים וזה גם פונקציה של הענפים שבהם הם נמצאים, יש כל מיני הפרות של חוקי העבודה והמחוקק, הבית הזה, כבר הכיר בכך שיש משהו אינהרנטי בחוק הזה.

דן אורן: בין השאר אני עוסק בחוק קבלני כוח אדם כל השנים, אבל לבוא ולסמן אותם, אני שוב חושב, בואו נחשוב על זה אחרי הקראה ראשונה.

דן אורן: אני לא רואה כעת, בשלב זה, אני לא רואה אפשרות ואני לא מציע להכניס את זה בנוסח כחול, להוציא קבלן כוח אדם.

עמירה דותן: לא בחוק אתה אומר.

דן אורן: צריך לחשוב על זה.

מאירה בסוק: יש אפשרות בקביעת אמות מידה.

דן אורן: דווקא זה לא פותר את הבעיה, כי אם השר יבוא ויעשה את זה בחקיקת משנה, זה עוד יותר נתון לתקיפה משפטית.

עמירה דותן: אתה מציע להשאיר את זה בינתיים.

גלי עציון: שלא יתנו לגופים כאלה שמנצלים להיכנס.

תמי סלע: קביעת אמות מידה.

תמי סלע: המינהלת תקבע באישור השר, השר זה שר התעשייה, המסחר והתעסוקה, ובהתייעצות עם,ופה זה גם להחלטה אם ההתייעצות רוצים שהיא תהיה עם הועדה לקידום מעמד האישה או עם ועדת העבודה, הרווחה והבריאות של הכנסת.

מרי חדייר: ומה עם הרשות לקידום מעמד האישה?

תמי סלע: הרשות יש להם נציגות במינהלת.

תמי סלע: אמות מידה לבחינת התאמת מקום העבודה לנשים ולבחינת קידום ושילוב נשים .

עמירה דותן: זאת שאלה טובה באיזה ועדה, אנחנו יכולים להביא את זה ככה לקריאה ראשונה?

תמי סלע: אני חושבת שדווקא אולי פה כן היה נכון ועדת העבודה.

תמי סלע: אבל אם יש הערות אחרות, או תמיכה בזה, התנגדות לזה.

טליה לבני: אחת במקום שתיים?

עמירה דותן: לא, המינהלת תקבע באישור השר ובהתייעצות עם איזה ועדה.

עמירה דותן: הועדה למעמד האישה או ועדת העבודה והרווחה.

איילת זלדין: אולי עדיף עם ועדת העבודה שתראה יותר את כל הצדדים.

טליה לבני: מה הבעיה שתהיה התייעצות משותפת?

עמירה דותן: אין בעיה, רק זה לא עובד כל כך.

עמירה דותן: אנחנו נכתוב משותפת ונראה.

רובי נתנזון: בשנים עברו בנושא חוק ביטוח בריאות היתה ועדה משותפת.

עמירה דותן: אנחנו נכתוב ועדה משותפת ונמשיך.

דן אורן: אם לא היה לנו נסיון גרוע עם ועדות משותפות שמדי פעם מקימים בכנסת, הייתי אומר שזה קלאסי לועדה משותפת כי לועדה הזאת יש את ההיבט של קידום מעמד האישה ובועדת העבודה יש להם את ההיבט של תחום יחסי עבודה.

דן אורן: כיוון שזה מתכונת לכשלון וכיוון שגם יש איזה שהיא, אני חושב שפה הדגש הוא בכל זאת נשים, לכן הייתי אומר הועדה לקידום מעמד האישה, זאת דעתי האישית, אנחנו לא כל כך מגובשים בענין הזה.

עמירה דותן: מקובל פה, אני חושבת, לשים על השולחן.

דן אורן: הרי יש קשר בין הועדות, בין חברי כנסת וכל ההסתכלות על תחום יחסי עבודה ומקומות עבודה יש במומחיות של משרד התמ"ת.

עמירה דותן: לפי שפת הגוף אני חושבת שכולם מסכימים, נעשה הועדה למעמד האישה וזהו.

עמירה דותן: בעולם טוב יותר היינו עושים משותפת.

גלי עציון: רק עוד הערה קטנה לאמות המידה, אם זה לא נכנס פה ספציפית אז בדברי ההסבר כן לציין ספציפית את הדברים שהועדה ראתה לנגד עיניה כאמות מידה, כדוגמאות, כדי שזה יהיה נר לרגלי המינהלת.

יאיר זילברשטיין: מהקריאה פה אפשר להבין שזה יפורסם, כבר בסעיף ב, זה יפורסם באתר האינטרנט ומעסיקים יכולים לבוא ולהגיד עמדנו באמות מידה, אנחנו רוצים להיות זכאים למענק.

יאיר זילברשטיין: הרי ברור שהמענק הזה יהיה מוגבל באיזה שהוא סכום ובסוף הועדה תצטרך לבחור מבין האנשים למי היא נותנת את זה.

יאיר זילברשטיין: צריך להדגיש את זה שזה יהיה ברור שזה אמות מידה רק בתור קריטריונים לבחינה, שאלה הדברים שיבחנו וזה לא מעניק זכאות.

דן אורן: זה כתוב בסעיף 3 א, אמות מידה לבחינת התאמת מקום העבודה.

יאיר זילברשטיין: בעיני זה קצת לא ברור.

דן אורן: זה די ברור, אמות מידה לפי סעיף זה, זה אמות מידה לבחינה, הנוסח די ברור.

תמי סלע: 4.

תמי סלע: הגשת בקשות ובחינתן.

תמי סלע: בקשות להענקת מענקים ואותות הוקרה יוגשו למשרד התעשייה, המסחר והתעסוקה.

תמי סלע: הבקשות יבחנו על ידי המשרד בהתאם לאמות המידה שקבעה המינהלת ויוחלט על מעסיקים שראוי להעניק להם מענקים או אותות הוקרה.

רובי נתנזון: יש לי פה הערה מהותית.

רובי נתנזון: בהמשך למה שמוטי אמר, זה פתח לכאלה שהם חזקים ממילא, ערים למתרחש ויש להם את היכולת להגיש בקשות כאלה וגם לזכות בהן.

רובי נתנזון: זה אומר שמקומות עבודה גדולים ותאגידים גדולים יהיו עם היד על העליונה בענין הזה, בזמן שעסקים קטנים בסגנון של עצמאיים שהיום הם המנוף העיקרי ליצירת מקומות עבודה והעסקה במשק, הם עשויים לא לבוא לידי ביטוי בכלל בהקשר הזה.

רובי נתנזון: לכן אני הייתי מציע ליצור מנגנון שהמינהלת מאתרת מקומות עבודה שהם ראויים לקבל את המענק או את האות בתוקף ההצעה הזאת ולא רק מנגנון רק תלוי בהגשת בקשות אלא שזה יפעל גם לכיוון ההפוך, שמאתרים באמצעות הרשות לעסקים קטנים, ארגונים אחרים, באמצעות המינהלת עצמה.

רובי נתנזון: יאתרו מקומות עבודה, עסקים קטנים לפי קריטריונים וגם עצמאים שעומדים בקריטריונים וראויים לקבל את האות הזאת.

רובי נתנזון: אני חושב שזה צריך לפעול לכיוון ההפוך גם.

טליה לבני: אני מסכימה עם רובי, חובת יידוע, שלא יקרה שאת לא ידעת על מסלול וגם אני לא.

איילת זלדין: אחרי שאני שומעת את ההערות, זה מחזק את דעתי שאנחנו צריכים לכתוב אמות מידה וקריטריונים לחלוקה.

איילת זלדין: בקריטריונים לחלוקה אפשר להחליט שהשנה נותנים יותר עדיפות לעסקים קטנים מאשר לעסקים גדולים, דברים כאלה.

איילת זלדין: לכן אני חושבת שזה לא מספיק אמות מידה, צריכים אמות מידה וקריטריונים לחלוקה.

טליה לבני: אמות מידה זה מספיק.

עמירה דותן: הנקודה של רובי היתה בענין של היוזמה של אותה מינהלת.

איילת זלדין: אני לא חושבת שאנחנו צריכים עכשיו להכתיב לבני פפרמן איך הוא בדיוק יבצע את זה.

עמירה דותן: את רוח החוק.

עמירה דותן: לא איך הוא יבצע אלא שרוח החוק תדבר על זה שיש פה איזה שהוא פרו אקטיביות של המינהלת, יזום או איתור.

איילת זלדין: מה שמטריד אותי זה שאנחנו לא אומרים איזה שהוא מבחן של קריטריונים לחלוקה, שזה דבר שהמינהלת תצטרך.

תמי סלע: אמות מידה זה קריטריונים.

איילת זלדין: יש פה איך הקריטריונים לחלוקה בין אנשים שעומדים באמות המידה של קידום נשים וכו', אנחנו נותנים עדיפות השנה לעסקים קטנים,

עמירה דותן: זה כבר באמת להיכנס לכם לתוך האמירה.

איילת זלדין: אני לא אומרת מה הקריטריונים, אני רק אומרת אמות מידה.

עמירה דותן: איך אנחנו מכניסים את ההערה הזאת?

תמי סלע: סעיף 4 יאמר שאפשר להגיש בקשות וסעיף אחר יאמר שהמשרד רשאי להעניק את המענקים למי שיגיש בקשה או מיוזמתו.

עמירה דותן: זה טוב מאוד מיוזמתו, צריך להכניס מיוזמתו.

תמי סלע: שהוא לא חייב להעניק מענק רק למי שהגיש בקשה.

תמי סלע: אם הגיע לידיעתו בדרך אחרת, כי הוא איתר, לא משנה איך הגיע לידיעתו, הוא רשאי להעניק את המענק.

תמי סלע: להפריד את זה.

תמי סלע: החלק הראשון של 4 יהיה בנפרד ואת החלק השני אני אנסח קצת אחרת והוא יהיה חלוקת מענקים.

מרי חדייר: אני רוצה לחזור ל-ב לגבי פורסם ברשומות.

מרי חדייר: אנחנו עובדים על הדברים האלה, אין צורך לכתוב ברשומות בכלל, יש כללים, כשמפרסמים זה גם בעיתונות, שני עיתונים בעברית ואחד בערבית, ל]י הכללים המקובלים ובאינטרנט.

תמי סלע: בגלל שזה אמות מידה בהתייעצות עם ועדה באישור של שר, אני חושבת שכן צריך.

דן אורן: זה חייב להיות ברשומות.

תמי סלע: בעיני לא צריך להתחיל להגיד עיתונים יומיים.

מרי חדייר: יש כללים, כמקובל.

עמירה דותן: 5.

עמירה דותן: תקציב.

תמי סלע: התקציב להענקת מענקים לפי חוק זה יקבע בחוק התקציב השנתי בתוכנית נפרדת בסעיף תקציב.

דן אורן: כשמנסחים בסעיף תקציב משרד התעשייה, המסחר והתעסוקה, יהיה סעיף תקציב, זאת הכוונה.

עמירה דותן: אנחנו רוצים שהוא יהיה מסומן כמובן.

דן אורן: לא בטוח שיש אפשרות של סעיף תקציבי נפרד.

עמירה דותן: לא, זה סגור.

יאיר זילברשטיין: הסעיף התקציבי זה ברור שזה התקציב של התמ"ת כי השר אחראי על זה.

יאיר זילברשטיין: זה לא סעיף, זה תוכנית, זה תוכנית פעולה.

דן אורן: כן, אבל החקיקה פה עמומה, יהיה איזה משפט שצריך לסיים אותו, בתוכנית נפרדת בסעיף תקציב.

עמירה דותן: אני לא רוצה שזה יהיה עמום, אני רוצה שזה יהיה מדוייק.

דן אורן: נראה לי שזה צריך להיות בסעיף תקציב משרד התעשייה, המסחר והתעסוקה.

יאיר זילברשטיין: כן, זאת הערה נכונה.

עמירה דותן: וזה בעברית ברור לכולם?

טליה לבני: הייתי אומרת בתוכנית נפרדת למינהלת.

טליה לבני: התקציב יקבע בחוק התקציב השנתי בתוכנית נפרדת למינהלת, בתקציב משרד התמ"ת.

תמי סלע: למשל בחוק שיוויון הזדמנויות בעבודה, לענין תקציב הנציבות יש בדיוק סעיף דומה, תקציב הנציבות יקבע בחוק התקציב בתוכנית נפרדת בסעיף תקציב.

עמירה דותן: מאה אחוז.

תמי סלע: זה בדיוק הניסוח.

טליה לבני: אז תכתבי את המילה תקציב המינהלת.

טליה לבני: כי פה את אומרת תקציב הנציבות, ברור שהתקציב הולך לנציבות.

עמירה דותן: זה תקציב עבודה, אמרנו שהמינהלת לא יהיה לה אובר הד.

דן אורן: לא צריך, בסעיף תקציב זה בסדר.

טליה לבני: אז צריך את השם.

עמירה דותן: התקציב להענקת מענקים לפי חוק זה הוא המסומן.

תמי סלע: דיווח לשר ולועדות הכנסת, המינהלת תגיש לשר אחת לשנה דין וחשבון על פעולותיה לפי חוק זה, השר ידווח, ופה זה לשתי הועדות, לועדה לקידום מעמד האישה של הכנסת ולועדת העבודה, הרווחה והבריאות של הכנסת בסוף כל שנת תקציב על פעולותיה של המינהלת באותה שנה ועל המעסיקים שהוענקו להם מענקים ואותות הוקרה לפי חוק זה.

תמי סלע: הדיווח לכנסת לפי סעיף זה יכלול פירוט של ההתאמות שביצעו המעסיקים במקום העבודה ושל ההיקף והאופן שבו שולבו וקודמו נשים במקום העבודה אצל אותם מעסיקים.

תמי סלע: הדו"ח יפורסם באתר האינטרנט של משרד התעשייה, המסחר והתעסוקה.

איילת זלדין: למה לבוא פעמיים לכנסת ולדווח פעמיים?

תמי סלע: זה לא אומר שצריך לבוא פעמיים, זה אומר שמדווחים ואם הועדה רוצה לקיים על זה דיון זה רלוונטי לשתי הועדות והיא תקיים דיון.

איילת זלדין: למה לא לדווח לועדה לקידום מעמד האישה שהיא זאת שאישרה את אמות המידה, זה לא נראה לי נכון.

עמירה דותן: כותבים דו"ח ושולחים אותו לשני מקומות, הרי לא כותבים דו"ח נפרד.

עמירה דותן: אני חושבת שדווקא זה טוב מאוד.

תמי סלע: ופה יש סעיף כללי של ביצוע ותקנות.

תמי סלע: השר ממונה על חוק זה והוא רשאי להתקין תקנות לביצועו ואני הולכת בהמשך למה שהוחלט קודם, באישור הועדה לקידום מעמד האישה.

תמי סלע: פה השאלה אם רוצים כבר בשלב הזה לקבוע את זה כהוראת שעה ואז צריך להגיד בתחילתו באיזה יום.

עמירה דותן: למה הוראת שעה?

תמי סלע: בדיונים הקודמים דובר על כך שזה איזה שהוא ניסוי שצריך לראות איך הוא עובד.

עמירה דותן: לא.

איילת זלדין: בסעיף 7 מחקתם את ועדת העבודה?

תמי סלע: כן וגם את סעיף 8 כרגע נמחק, זה אולי ידון בשלב הבא.

תמי סלע: זה יורד גם מהכותרת.

עמירה דותן: אנחנו מצביעים על זה.

עמירה דותן: בפה מלא ובפה אחד.

עמירה דותן: אני מצביעה על החוק, אני מודה שוב ליוזמים ולכל השותפים לדיון הזה שהיה יוצא מן הכלל ופורה מאוד ואני כמובן אעדכן אתכם בהמשך ושוב בהצלחה רבה וישר כוח.

טליה לבני: אנחנו מאוד מודים לארגוני הנשים וארגוני העובדים והמעסיקים, כולם מאוד מודים לך על הקידום ועל החוכמה ושיהיה בהצלחה.

טליה לבני: הצבעה בעד הצעת חוק הקרן לעידוד העסקת נשים, התשס"ו-2006 התקבל פה אחד